**ዳርባ ቡምባ ሰላማውያን ሰባት ይቐትል፡ ንተበግሶ ሓፋሽ ግን ኣይዓግቶን፡**

ኣብ ኢትዮጵያ ቅድሚ ሕጂ ፍልልያትና ብሰላማዊ መንግዲ ንፍታሕ ዝብል መራሒ ተራእዩ ኣይፈልጥን። ንመጀመሪያ ግዜ ዶክቶር ኣቢይ ብዕድመ ዝነኣሰ፡ በተሓሳስባ ኣዝዩ ዝበሰለ ኲናት መዕነዊ ድኣንበር ሰላም ኣይፈጥርን ኢሉ ዝተበገሰ መራሒዩ። ስልጣን ካብ ዝቕበል ኣብ ውሽጥ ሰለስተ ወርሒ ዘይመልእ ንመላእ ህዝቢ ኢትዮጵያ ንምጥርናፍ ዝወስዶ ዘሎ ስጉምትታት እንትርፎ ውሑዳት ናይ ስልጣን ስሱዓት ጸቢብ ኣተሓሳስባ ዘለዎም ወገናውያንን ገዲፍካ ኩሎም ኢትዮጵያውያን ዕግበቶም ዝገልጽሉ ዘለዉ ህሞትዩ።

ዶክቶር ኣቢይ ሒዙዎ ተበጊሱ ዘሎ ዕጥቂ ሓደ ኮይና እቕረ ተባሃሂልና ሃገርና ንህነጽ። ምስ ጎረባብትና ብፍቕርን ሰናይ ጉርብትናን ክንነብር ፍርዲ ዝኣዘዞ ኣብ ተግባር ከነውዕሎ ኣሎና። ስለዚ ነቲ ኣብ ሞንጎ ኤርትራን ኢትዮጵያን ብኽልቲኡ መንግስታት ዝተፈረመ ውሳኔ ዶብ ኤርትራን ኢትዮጵያን ብዘይ ቅድመ ኩነት ክትግበር ምስ ኣወጀ ቅርጸት ከብዲ ዝሓዞም መራሕቲ ጭፍራ ወያነ ህዝቦም ጸረ ሰላም ከሰልፉ ግዜ ኣይወሰደሎምን። ኣንጻር ሕጋዊ መራሒኦም ዶክቶር ኣቢይ ደው ክብሉን ስልጣን ተመንዚዕና ኢሎም ከማርሩን እዮም ተሰሚዖም፡፡

ብተግባራቶም ክጽመም ዘይከኣለ ህዝቢ ኢትዮጵያ ግብረ መልሲ ክህቦምን ኣብ ጎኒ ዶክቶር ኣቢይ ደው ክብልን ብኹሉ ኩርንዓት ኣብ ሃገርን ኣብ ደገ ዘሎ ደገፉ ከርኢ ተላዕለ። ብኡ መሰረት ኣብ ኣዲስ ኣበባ መስቀል ኣደባባይ ብምልዮናት ዝቑጸር ህዝቢ ምስጋንኡ ክገልጽን ደገፉ ከረጋግጽን ተኣከበ። ዶክቶር ኣቢይ ኣብ መድረኽ ዝቐረበሉ ህሞት ህዝቢ ቅድሚ ሕጂ ኣብ ታሪኽ ኢትዮጵያ ተራእዩ ዘይፈልጥ ኣቀባብላ ገበረሉ።

ዶክቶር ኣቢይ ብዝሒ ህዝቢ ምስ ተመልከተ ዘሕደረሉ ተመስጦ ካብ ዘቕረቦ መደረ ብንጹር ክንበብ ይከኣል። እዚ ዘመልክቶ እንተሎ ኢትዮጵያ ናብ ቅኑዕ መኣዝን፡ ህዝባ ማዕርነቱ ዝረጋገጸሉ፡ ብሰላም ቀሲኑ ዝሓድረሉ፡ ከይተባሳበሰ ኣብ መሬቱ ሰሪሑ/ሓሪሱ ዝነብረሉ ተስፋታት ዘስነቐ መደረ ሰላምዩ ኔሩ። ዶክቶር ኣቤ ኣብ መልእኽቱ ሰላም ሃገርና ካብ ሰላም ጎረባብትና ክፍለ ኣይከኣልን። ምስ ጎረባብትና ሰላም ምስ ዘይህልወና ወይ ጎረባብትና ምሳና ሰላም ምስ ዘይህልወን ሰላም ክህልወና ኣይክእልን ዝብል ስነሞጎታዊ መደሪኡ ንናይ ነፍስወከፍ ኣብቲ ኣደባባይ ዝነበረ ህዝቢ ልቢ ዝተንከፈ እዩ ኔሩ።

ዶ/ኣቢይ ካብ ዘለዎ ፖሎቲካዊ ኣቛምን ተበጊሱ ዝወስዶ ዘሎ ኣዎንታዊ ስጉምትታት ኣብ ኢትዮጵያ ዘደንቕን ፍጡን ለውጥ የመዝግብ ኣሎ። ካብቲ ህዝቢ ክስዕቦን ክድግፎን ዘግበሮ ኣዎንታዊ ስጉምትታት ገለ ንምጥቃስ፡ እሱራት ኢትዮጵያውያን ካብ ግብጺ፣ ሱዳን፡ ሱዑድ ዓረብ ከም ዝወጹ ጌሩ ናብ ዓዶም ምምላሶም፡ ብስርዓት ወያነ ኣሸበርቲ ተባሂሎም ዝተኣስሩ ኢትዮጵያውያን ኣብ ውሽጢ ኢትዮጵያ ከም በዓል ኣቶ ኣንዳርጋቸው ጽገን ካልኦትን ንህወሓት ኣስጋእቲ ዝበሃሉ ዜጋታት ካብ ማእሰርት ክወጹ ምግባሩ። ምስ ተቛወምቲ ሓይልታት ከም ጉንበት-7ን ካልኦት ኣዎንታዊ ናይ ሰላም ጻዊዒት ምግባሩ፡ ንወያነ ካብ ህዝቢ ኢትዮጵያ ይንጽላ ስለ ዘሎ ኣብ ልዕሊኡ ኣሉታዊ ኣረኣእያ ከሕድሩ ገሩዎምዩ። እዛ ምስ ሙሉእ ባህርያዊ ጸጋታትን ሕብረ ቡዙሓን ባልን እትውንን ሃገር ብድኽነትን ረዲኤትን ኣብ ዓለም ትፍለጥ ኢትዮጵያ ኣብ ቅጽበታዊ ሎውጢ ንሰላምን ራህዋን ትጓዓዘሉ ዘላ እዋን ሰብ ፍሉይ ረብሓ ክዕንቅፉዋ ዝተረኤ ተጻብኦ ሓደ እዚ ኣብ መስቀል ኣደባባይ ዝተፈተነ ቀታሊ ስጉምቲ፡ ከምቲ ድልየት ሃንደስቱ ዝሓሰብዎ ዘይኮነ ከይዱ፡ ንስምረት ህዝብታት ኢትዮጵያ ሓድነቱ ብዝላዓለ ደረጃ ክሕይልን፡ ጸላእቱ ኣነጺሩ ክፈልጥን ኣኽኢሉዎ ኣሎ። ኣዚ እከይ ተግባር መውጋእትን ሞትን ዘስዓበ እኳ እንተኾነ፡ ካብኡ ዝተረኽበ ዓወት ግን ስምረት ህዝብታት ስጡም ክኸውን ጌሩዎ እዩ፡

ኣብ ሞንጎ ህወሓትን ዶ/ኣቢይ ዘሎ ኣተሓሳስባ ናይ ሰማይን ምድርን ፍልልይ ኣለዎ። ህወሓት ካብ ጸቢብ ኣተሓሳስባ ዝተላዕለ ህዝቢ ትግራይን ወያነን ሓደ ኢና ክብል ከሎ፡ እቲካልእ ህዝቢ ኢትዮጵያ ግን ኣይእንታዩን ምዃንዩ ዝሕብር። ንትግራይን ህዝባን ዝግደስ ጉጅለ ምዃኑ ቓላቱን ተግባሩን ይምስክር። ዶ/ኣቢይ ግን ንመላእ ህዝቢ ብዘይ ኣፈላላይ ዓሌት ሃይማኖት ቋንቋ ብሄር ዝብል መርገጽ ሒዙዩ ኣዎንታዊ ለውጢ ከምጽእ ዝቃለስ ዘሎ። ናይ ወያነ ጨቋኒ ኣተሓሕዛ ንዶ/ኣቢይ ዓቢ መንገዲ ንዓወት ከፊቱሉ ክበሃል ይከኣል።

እቲ ካልእ ንወያነ ዓቢ እንጹርጹሮት ከሕድረላ ዝኸኣለ ዶ/ኣቢይ ምስ ኤርትራ ሰላም ኢና ንደሊ ኢሉ ናብ መንግስቲ ኤርትራ ዘቕረቦ ናይ ሰላም መጸዋዕታ እሞ መንግስቲ ኤርትራ ብኹፉት ልብን ሕጉስ መንፈስን ዝተቐበሎ ኣብ ኢትዮጵያውያን ዘሕደሮ ታሕጓስ መለክዒ የብሉን። መስርሕ ሰላም ብወያነ (ህወሓት) ተጨውዩ ከም ዝነበረ ክበርሃሉ ኪኢሉ። እቲ ዘይተደለ ብዶብ ኣሳቢብካ ሂዎት ብዙሓት መንእሰያት ዝወሰደ ኲናት ሃንዳሲቱን ኣበገስቱን ወያነ ምዃኑ ክበርሃሉ ኪኢሉ። ኣብዚ ኲናትዚ ህወሓት ዝተጠቕመሉ ሜላ ህዝቢ ኦሮሞን ኣምሓራን ብብዝሒ ኣሰሊፍካ ንምጥፋእ ተባሂሉ ዝተሃንደሰ ስለ ዝነበረ ተጋሩ 5% ኣቢሎም ክኾኑ ከለዉ 95% ኣቢሎም ደቂ ካልኦት ብሔራትዮም ተቐዚፎም። ዶ/ኣቢይ ከም ዝጠቐሶ ኣብ ገዛ ገርህላሰን ቢያራን ዝነበረ ሬሳታት እኹል ኣብነት ጽንተት ኢትዮጵያውያን መንእሰያት ዝምስክር ሓቂዩ ኔሩ።

እዚ ኣብ መስቀል ኣደባባይ ዝተፈጸመ ጨካን ፍጻመ ተግበርቱን ለኣኽቱን ቅድሚ ብፖሊስ መርማሪ ኣካል ዝረጋገጽ ሃህ ኢልካ ምዝራብ ጉቡእኳ እንተዘይኮነ ህዝቢ ኢትዮጵያ ግን ሃንድስቱ መን ምዃኖም ዓው ኢሉ ካብ ምዝራብ ኣየዕረፈን። ህዝቢ ኢትዮጵያ ክፈልጦ ዘለዎ ሓደ ዓብን ሓቀኛ ዛንታ ኣሎ። ስበስልጣን ኤርትራ ብፍላይ ፕረስደንት ኢሰያስ ኣፍወርቂ ወያነ ኢትዮጵያ ኣብ ዝተቛጻጸሩ እዋን፡ ንመላኣ ህዝቢ ኢትዮጵያ ብማዕረ ብዲሞክራሲያዊ መንገዲ ኣብ ኩሉ መንግስታውን ግላውን ጽፍሕታት ከሳተፍ ዝኽእል ቁዋም እንተዘይገሩን፡ ዕድል እንተዘይሂቡዎ፡ ይቕረብ ይንዋሕ ህዝቢ ተበዲሉ ክነብር ከምዘይክእል ንህወሓት ተነጊሩዎም ኔሩ። እንተኾነ ጸማም እዝኒ ተዋሂቡዎ። ካብታ እዋንቲኣ ወያነ ተንኮላት ክኣልምን ንህዝቢ ኢትዮጵያ ከምዘይሰማማዕ ነንሕድሕዱ ከባእስን ኣብ ሞንጎ ኤርታን ኢትዮጵያን፡ ኣብ ሞንጎ ሶምልን ኢትዮጵያን ህውከት ክፈጥርዩ ተጓይዩ። እዚ ከግብሮ ዝከኣለ ክልተ ምኽንያታት ከም መትከል ወሲዱ ዝሰርሓሎም ነጥብታት ነይሮሞ፡ 1. ንህዝቢ ኢትዮጵያ ረጊጽካ ብጭቆና ትሕዞ መላእ ኢትዮጵያ ብተጋሩ ከም ትግዛኣ ምግባር፡፡ እዚ ምስ ዘይሰልጥ፡ 2. ኣብቲ ናይ መጀመያ መበገሲ ዓላማ፡ ሃብቲ ኢትዮጵያ ኣብ ትግራይ ኣግዒዝካ ትግራይ ከም ሃገር ትእውጅ፡፡ እቲ ዝኾነት ብሄር ክሳብ ምንጻል መሰል ኣለዋ ዝብል ሕገ መንግስቲ ከቑሙ ከለዉ ካብ ባዶ ዝተበገሰ ኣይነበረን። ኣብ ኢትዮጵያ ብሰላም ክነብሩ ከምዘይክእሉ ባህርያቶም ነጊሩዎም ኔሩ።

እዚ ሎሚ ንርእዮ ዘሎና ተቛውሞ ህዝቢ ኢትዮጵያ ዝፈጠሮ ናዕቢ ንህወሓት ኣብታ ካላኣይቲ ምርንጫ ዘውደቖም ይመስል። ምክንያቱ ዝኣኽሎም ሃብትን መሬት ኢትዮጵያ ገቢቶም ኣብ ሓንቲ ኩርናዕ ናይ ኢትዮጵያ ትግራይ ተኣኪቦም ይርከቡ። እዚስ የዋጽኦም ዶኾን ይኸውን? ግዜ ዝምልሶ ሕቶዩ። ከም ኣራኣእያይ ግን መሊሱ ኣብ ደልሃመት ዘእትዎም መንገዲዩ እብል። ምኽንያቱ ትግራይ መሬት ተጋሩ ጥራሕ ኣይኮነትን መሬት ኢትዮጵያ እያ።

ሓደ ኩሉ ህዝቢ ክርድኦ ዘለዎ ነገር ግን ኣሎ። ንሱ ከኣ ህወሓት ብህዝቢ ትግራይ ክንደይ ተቐባልነት ኣልዎ ዝብል ሕቶ ኣዝዩ ኣገዳሲዩ። ኣብ ትግራይ ንግዜ ሃጸይ ሃይለስላሴ ዘመስግን፡ ንህወሓት ዝረግም ህዝቢ ዳርጋ ካብ ሰለስተ ርብዒ ንላዕሊ ይኸውን ክበሃል ይከኣል። ወያነ ኣብ ስልጣን ካብ ዝመጻ ብጀኻ እተን ኩሉ ግዜ ደጋጊሙ ዝጽውዔ ከተማታት ትግራይ፡ እቲ ዝበዝሔ ገጠራት ተሰሚዑ ኣይፈልጥን። ኣብ ባድመ፡ ዓዲግራት፡ መቐለ፡ ዓድዋ፡ ኣኽሱም ካብ 20% ዝበዝሕ ህዝቢ ገለ ብግዲ፡ ገለ ብረብሓ ምስ ወያነ ዘሎ እንተመሰለ እንተኾነውን እቲ ዝበዝሔ ክፋል ግን ካብ ዝነበሮ ድኽነት ዝበኣሰዩ ዝነብር ዘሎ። ድርቂ፡ ሕማም፡ ስእነት፡ ዕርቃን፡ ካላ ክጠቕሶም ዘይደሊ ኣደንገጽቲ ዓዶም ኣብ ትግራዩ። እዚ ህዝቢዚ ብሰንኪ ዱንቁርና ዝኣክል መሰሉ ክሓትት ዝኽእልውን ኣይኮነን።

ናይ ዶክቶር ኣቢይ ዓላማ ክሳብ ሕጂ ዝሕብሮ እንተሎ ነዞም ዝተረስዑን ዝተገፍዑን ህዝቢ ክልል ትግራይ ከም ህዝቢ ኢትዮጵያ መጠን ካብ ዘለዎም ሕሰም ንምንጋፍዩ። ዶክቶር ኣቢይ ከምቲ መንግስቱ ሃይለማርያም ዝበሎ “ ትግራይ እንተተረፈና ሽግር ተቓለለ ዝበሎ’’ ዝብል መርገጽ የብሉን፡፡ ኩሉ ህዝቢ ኢትዮጵያ ብሓንሳብ ብማዕርነት ብሕውነት ብፍቕርን ሰላምን ክነብር ኢና ንደሊ፡ ህዝቢ ሓላፍነት ከሰክመና ከሎ ነዚ ቁዱስ ዓላማ ንምትግባር ድኣንበር ስልጣን ረኺብና ኢልና ሃብቲ ንምድላብን፡ ቤተሰብና ወይ ብሄርና ልዕሊ ኢትዮጵያውያን ኣሕዋቱን ኣሓቱን ክርኤ ንምግባር ኣይኮነንን ዝበለ።

እቶም ብዘይምስትውዓል ወይ ብፖሎቲካ ህወሓት ተመሪዞም ነዚ ዝጥቀስ ዘሎ ሓቅታት ዝኽሕዱ ባህርያቶም ስለ ዝኾነ ተነኣእሶም ዘሎኻ ይመስሎም። መሬት ኤርትራን ትግራይን ብባህርያቱ ሓውሲ ሰሃራዩ። ብዙሕ ዓመታዊ ዝናብ ዝረክብ ኣይኮነን። ሎሚ ብዓይኒ ሓቂ ክንዛረብ እንተኾና፡ ሰብ ከብዱ ክመልእን ጥዕንኡ ክወሓስን እቲ ብቐዳምነት ዘድልዮ ነገራትዩ፡፡ ህ.ግን ወያነን ብሓደ ተቓሊሶምዮም ኣትዮም። ኣብ ኤርትራ ዝተሃንጸ ፓላሶታት የለን፡ ምኽንያቱ ቅድሚ መግብን ጥዕናን ስለ ዘይስራዕ። ዝሃብተመት ስድራቤት መራሕቲ የላን። ምክንያቱ እቲ ዝተኻየደ ቃልሲ ንሓፋሽ ድኣንበር ንውልቀ ሰባት ስለ ዘይነበረን ዘይኮነን፡ ብኡ መሰረት ሎሚ ኣብ ኤርትራ ጥብ ዝበለት ማይ ኣብ ጥቕሚ ንክትውዕል ማእለያ ዘይብሎም ዓበይትን ነኣሽቱን ዲጋታትን ሓጽብታትን ተሃኒጾም ውሕስነት መግቢ ኣረጋጊጾም ኤርትራ ካብ መስርዕ ድርቂ ወጺኣ፡ ንጽግምቲ ሃገር ደ/ሱዳን ክትሕግዝ ትርከብ ኣላ።

ብወገን ወያነ ንድርቂ ሓገዝ እናለመነት ህዝቢ ብጥሙዩ ፖላሶታት ትሃንጽ፡፡ ሰበስልጣን ወያነ ነብሶምን ቤተሰቦም ብሃብቲ ተሸንዲሖም፡ ድኻታት ከብዶም ሓቚፎም ይሓድሩ ኣለዉ። ኣዚ ንምግናን ዝበሃል ነገር ኣይኮነን። ሓቂ ክኸሓድ ዘይክእል ብማሕበራት ግብረሰናይ ዓለም ዝተረጋገጸ ጭብጢዩ። ዓላማ ወያነ ሩዱእዩ ትግራይ ካብ ኢትዮጵያ ንምጽጻል። መልእኽቲ ናይዚ ጹሑፍ ምስ ደቅኹም ወይ መራሕትኹም ተባኣሱ (ተፋትሑ) ማለተይ ኣይኮነን። ንሱ ንዓኹም ዝምልከትዩ፡፡ እቲ ሕመረት ናይዚ ጽሑፍ ኣርሒቕኩም ክትሓስቡ፡፡ ንህወሓት ከም ኣምላኽ ጌርኩም ኣይትርኣዩዎ ሰባትዮም ክፍኣትን ጌጋን ዝደጋግሙ።

እዚ ተጻብኦታት ጸረ ክልቲኡ ሃገር ኤርትራን ኢትዮጵያን ዝግበር ዘሎ ልዕሊ ሕጊ ዝኾነ ምንቅስቓሳት ኣማስዩኡ ተጎዳኣይ ህዝቢ ትግራይዩ ክኸርውን። ሕማቕ ጓሳ ዘለወን ጥሪት ዝብኢ ይውድኤን። ተንኮለኛታት መራሕቲ ዘለዎ ህዝቢ ኣማስይኡ ኣብ ክወጾ ዘይክእል ዓዘቕቲ ይሽመም። ስለዚ ህዝቢ ትግራይ ብፍላይ እቶም ጸረ ሰላም ሾቦሮ እትገብሩ ዘሎኹም ሓቂ ስለ ዘይቅበር ምስ ፍትሕን ወድዓውነትን ተጎዓዙ። ተበግሶ ዶክቶር ኣቢይ ንሰላም ኢትዮጵያን ጎረባብቲ ሃገራትን ዝዓለመ ስለ ዝኾነ ብኣህጉራዊ ዓይኒ ዓቢ ተቐባልነት ዘለዎ ኮይኑ ተረኺቡ ስለ ዘሎ ቱኽረት ይሓትት። ዓወት ንደለይቲ ሰላም፡ ቀርኒ ኣፍሪቃ፡ ስዕረት ንዘረግትን ጸቢብ ጉጅላውያን ምትእኽኻባት፡

ሰማእታትና ወትሩ ይዘከሩ ዓወት ንሓፋሽ ገብረንጉስ መስመር ሰነ 25, 2018